<classify> JESHI la Polisi mkoani hapa linawashikilia watuhumiwa kadhaa akiwemo mtuhumiwa anayedaiwa kuwanywesha dawa za kulevya wanawake na kisha kuwabaka na kuwaingilia kinyume cha maumbile. Akizungumza na waandishi wa habari Jijini hapa jana, Kamanda wa Polisi Mkoa wa Mwanza, Kamishna Msaidizi wa Polisi ACP Jonathani Shanna alimtaja mtuhumiwa huyo kuwa ni Kennedy Obworo.Alisema Obworo ambaye ni mfanyabiashara na mkazi wa Dar es Salaam, alikamatwa Septemba 11, mwaka huu hotel ya Jawita, mtaa wa Jamhuri jijini hapa baada ya kunaswa kwenye mtego wa Polisi. Katika ufuatiliaji tuliofanya tumebaini mtuhumiwa huyo analaghai wanawake kwa kuwanunulia chakula na vinywaji kisha kuwawekea dawa inayodhaniwa kuwa ya kulevya na kuwabaka kisha kuwaibia fedha na simu za mkononi katika nyumba za kulala wageni anazokodisha hapa, alisema Kamanda Shanna.Kamanda Shanna alisema, katika wilaya za Nyamagana, Ilemela na Magu mkoani hapa, Septemba 12, mwaka huu inadaiwa alimchukua mwanamke mmoja jina limehifadhiwa katika hoteli ijulikanayo kama Haveon iliyopo Nyasaka na akamnunulia kinywaji aina ya Redbull na kumchanganyia dawa za kulevya. Alisema baada ya mwanamke huyo kulewa alimwingiza katika chumba na kumbaka.  <topic>: KITAIFA 